Adjunkminister in presidensie sterfProf. Hlengiwe Buhle Mkhize (Foto: Presidensie/ Twitter) Die adjunkminister van vroue, jeug en mense met gestremdhede in die presidensie is Donderdag oorlede. Prof. Hlengiwe Buhle Mkhize was 69 jaar oud. Die presiese oorsaak van Mkhize se dood is in dié stadium nog nie bevestig nie. Pres. Cyril Ramaphosa het Mkhize se afsterwe intussen as ’n nasionale verlies bestempel. Mkhize is in Mei 2019 in die presidensie aangestel en was ook ’n lid van die ANC se nasionale uitvoerende komitee. Sy was ook vroeër aangestel as minister van binnelandse sake, minister van hoër onderwys en opleiding, adjunkminister van korrektiewe dienste, adjunkminister van ekonomiese ontwikkeling en adjunkminister van telekommunikasie en posdienste. Sy was ook ’n voormalige ambassadeur in Nederland. Mkhize het ook destyds as kommissaris van die Waarheid-en-versoeningskommissie gedien. Mkhize se afsterwe is nie die eerste verlies wat die presidensie vanjaar moes verduur nie. Die minister in die presidensie, Jackson Mthembu, is in Januarie vanjaar dood weens Covid-19-verwante komplikasies.